**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

**университетінің профессоры,**

**тарих ғылымдарының докторы**

**XVI алғашқы онжылдығындағы Қазақ хандығы мен Мауереннахрдағы шибанилық әулет арасындағы қарым-қатынастар мәселелері**

IX-X ғасырларда Дешті Қыпшақ пен Мауереннахр аумақтары араб-парсы тілдеріндегі тарихи-географиялық әдебиеттерде басқа да түрік тілдес тайпалардың өмір сүрген аумақтарымен бірге жалпы ортақ атаумен – Түркістан деп аталғаны белгілі[1,144; 2,149]. «Түркістан» атауы парсы тілінде «түріктердің елі» деген мағына береді[3,510]. Түркістан атауы тарихтың әртүрлі кезеңдерінде тарихи жағдайларға байланысты мәні мен мазмұнын өзгертіп отырды. Егерде бұл атау IX-XIII ғасырларда алғашқы мәнінде қолданылып, бүкіл түрік тайпаларының өмір сүрген аумағын білдірсе, XIV-XVI ғасырларда атау мәні өзгеріске түсіп, оған тек Сырдария өзенінің орта ағысы бойындағы қалалар мен өңірлер жатты[4, 28-29]. Осы екінші мәндегі Түркістан аумағы сол ғасырларда Дешті Қыпшақ пен Мауереннахрды байланыстырып тұрған аумақ болып саналды. Ал XVI ғасырдың соңғы немесе XVII ғасырдың алғашқы жылдарынан бастап Қазақ хандығының саяси орталығына айналуына байланысты Яссы қаласы – Түркістан деп атала бастайды[5, 32]. Біз бұл жұмысымызда Түркістан атауының екінші мәндегі мағынасын қолданамыз. Өйткені, XV ғасыр ортасында Дешті Қыпшақ аумағында құрылған Қазақ хандығы мен XVI басында Мауереннахрда темірлік әулеттің орнына билікке келген шибанилық әулет арасындағы саяси қарым-қатынастардың негізгі өзегін – осы Түркістан өңіріне иелік ету үшін күрестер жатты. Бұл күрестер бір жарым ғасырдай уақытқа созылып, өз ішінде бірнеше кезеңдерге бөлінеді. Сондай кезеңдердің біріне - XVI ғасырдың алғашқы онжылдығы аралығы жатады. Сол себепті де біз бұл жұмысымызда осы аралықтағы, яғни Мауереннахрдағы шибанилық әулеттің билігін орнатқан Мұхаммед Шайбаниханның билігі тұсында Қазақ хандығымен жүргізілген қарым-қатынастары мәселесін қарастырамыз.

XVI ғасырдың алғашқы жылдары Орта Азияның саяси тарихына түбегейлі өзгерістер әкелді. Оның ең бастысы - аумақта билеуші әулеттің ауысуы болатын. 130 жыл бойы Мауереннахрда билік құрған Ақсақ Темір және оның ұрпақтарының билігі XV ғасырдың соңғы жылдары өзара феодалдық соғыстар нәтижесінде әбден әлсірейді. Ондағы өзара күресуші күштер көрші елдерден көмек іздестіреді. Көмекке келгендердің бірі – Мұхаммед Шайбани хан болды.

Шайбани ханның Мауереннахрда билікке келуі мәселелері А.А.Семенов еңбектерінде жақсы қарастырылады[6,109-150; 7, 39-83]. Мауреннахрдың жаңа билеушісі 1504 жылға дейін ондағы Ақсақ Темір ұрпақтарын толығымен жеңіп, билігін нығайтады, Моғолстан хандары Сұлтан Махмұт хан мен Сұлтан Ахмет хандардың біріккен күшін талқандап, Ташкент аймағын Мауреннахрға қосады[8, 145]. Сөйтіп, XVI ғасыр басында Қазақ хандығы мен Шибанилық Мауереннахр Орта Азия мен Қазақстандағы күшті мемлекеттерге айналады. Екі ел арасындағы саяси қатынастар XVI ғасырдың алғашқы он жылдығындағы аумақтағы саяси дамудың бағыт-бағдарын, сипатын анықтады.

XV ғасырдың соңындағы Бұрындық хан мен Мұхаммед Шайбани ханның жасасқан шарты бойынша Қазақ хандығы Сыр бойының солтүстік өңірін иеленді. Мұхаммед Шайбани ханның Мауереннахрдағы жаулап алу соғыстары кезінде Қазақ хандығының билігі аймақтың орталық және оңтүстік бөлігіне де тарай бастайды. Мауереннахрды толық бағындырып, Хорасандағы Ақсақ Темір ұрпақтарымен күрес жүргізіп жатқан Шайбани хан үшін Түркістанда Қазақ хандығының позициясының өсуі қауіпті бола бастады. Қазақ хандығы үшін Түркістанның Мауереннахрға қарауы қандай қауіпті болса, әскери-стратегиялық тұрғыдан аймақтың Қазақ хандығы құрамында болуы Мауереннахрға да дәл сондай қауіпті болды. Шайбанилық сұлтандардың көрнекті өкілі Ұбайдаллах сұлтанның «Қазақтармен қазіргі кезде соғысудың себебі, бұл халықты қыруда, тежеуде болып отыр, өйткені біздің қызылбөріктермен соғысуымызда олар жағынан Мауереннахр мен Түркістан аймақтарына жорық жасау, жаулап алу қаупі бар», - деген сөзі Сыр бойының шайбанилықтар үшін әскери-стратегиялық маңызын көрсетеді[8, 68].

Мауереннахрды өте қысқа мерзімде бағындырып және Моғолстанды жеңіп, оның бай өлкесі Ташкентті өзіне қаратақан Шайбани хан XVI ғасыр басында бүкіл аумақтағы бірден-бір қуатты саяси күшке айналады. Ал Қазақ хандығының Сыр бойының бір бөлігін өзіне қосуы, сондай-ақ бүкіл аймақта оның саяси ықпалының күшеюі Шайбани ханды тыныш қалдырмады. Күшіне сенімді ол XV ғасыр соңында Бұрындық ханмен жасасқан шартты бұзуға әрекет ете бастайды.

XVI ғасыр басындағы Қазақ хандығы мен Мауереннахрдағы шибанилық әулет арасындағы қарым-қатынастар қатты шиеленісіп, күрделі жағдайда дамиды. Мұхаммед Шайбани хан Қазақ хандығына қарсы күресу үшін күрестің бірнеше түрін қатар қолданады. Біз ол күрестерге - экономикалық күресті, діни күресті, идеологиялық күресті және әскери күрестерді жатқызамыз. Төменде осы күрестерге қысқаша болса да тоқталсақ.

Бірінші күрес, ол – экономикалық күрес болды. Дешті Қыпшақ аумағында туып-өсіп, өмірінің 50 жылын сонда өткізген Мұхаммед Шайбани хан дештілік тұрғындардың қандай тауарларды Мауереннахр қалаларынан сатып алатынын жақсы білетін. Егерде қазақтардың Мауереннахр аумағындағы сауда-саттығына тыйым салынса, онда олардың жағдайы күрт нашарлайды. Бұл Мауереннахр билеушісіне өте тиімді болатын. Оның ойынша қазақтарды бағыныштылықта ұстаудың бір жолы - осы экономикалық жол болуы тиіс. Сол мақсатпен шибанилық хан Түркістан аймағының тұрғындары үшін қазақтармен сауда-саттық жасамау, қазақтармен араласпау және саудагерлердің ол жаққа бармауы туралы заң шығарады[8, 101]. Тіпті, Хорезм мен Түркістан аймақтарында жүрген қазақ саудагерлерін осы заңға сүйеніп, тонауға бірнеше рет жарлық береді[8, 101]. Ал қазақтар жағы да қарап қалмай, тоналған сауда керуендері үшін кек алу мақсатында бірнеше рет Мауереннахр аумағына жорықтар жасайды. Бұл туралы Мұхаммед Шайбани ханның хатшысы, әрі діни кеңесшісі болған Фазлаллах ибн Рузбихан Исфахани өз еңбегінде айтып өтеді[8, 101].

Екінші күреске - идеологиялық күрес жатты. Бұл күрестің негізгі мақсаты – қазақ хандарының беделін төмендетіп, олардың билігінің заңсыз екендігін көрсету болды. Сол мақсатта арнайы тапсырмамен 1504-1506 жылдары кітаптар жазылып, онда қазақ хандары мен сұлтандарының жақсы соғыса алмайтындығы туралы баяндалады, Шыңғыс хан ұрпақтарының шежіресі жазылып, онда қазақ хандары Жошының ең кіші ұлы – Тұқай Темірден тарқатылады[9, 40-42 ]. Ел арасына шибанилық сұлтандардың Тұқай Темірлік сұлтандардан артықшылығын, мәртебесі жоғары екендігін көрсететін мынадай аңыз – әңгіме таратылады. Бұл әңгімені шибанилық әулеттің тарихшысы Өтеміс қажы өз кітабында баяндайды. Оның қысқаша мазмұны төмендегідей: «Жошы хан қайтыс болғаннан кейін оның артында қалған ұлдарының ешқайсысы билікті иеленбей, оны ұлы атамыз шешсін деп Шыңғыс ханға келіпті. Шыңғыс хан немерелерінің әңгімелерін тыңдап болған соң, үш киіз үй тіктіріпті де, алтын босағалы Ақ ордаға - Батыйды, күміс босағалы Көк ордаға - Орда Еженді, болат босағалы Боз ордаға - Шибанды кіргізіпті. Ал Тұқай Темірге арба да бермепті. Содан бері шибанилықтар тұқайтемірліктерге «Біз сендерден артықпыз», - деп айтатын болыпты»[10, 92]. Осылайша, қазақ хандары мен сұлтандарының арғы атасын Тұқай Темірден тарату арқылы олардың беделін төмендету көзделіп, Дешті Қыпшақтағы олардың билігінің «заңсыз» екендігі дәлелденеді.

Осы күрестің үшінші түріне – діни күрес жатты. Бұл бойынша Мұхаммед Шайбани хан ортаазиялық ірі дін басыларына қазақтарды кәпірлер деп жариялатқызады. Ал кәпірлерге қарсы соғыс - қасиетті соғыс, оған әрбір мұсылманның қатысуы міндетті деп, шибанилық билеуші өзінің қазақтарға қарсы жасайтын жорықтарына жаппай мұсылмандық сипат бергізгенін жазады Рузбихан[8, 63]. Сонымен бірге автор Шыңғыс хан ұрпақтары арасында исламды алғаш қабылдаған хандар туралы айтады. Иранда - Газан ханның(1295-1304 жж. билік құрған), Шағатай мемлекетінде – Барақ ханның (1266-1271 жж.) алғашқы болып исламды қабылдағанын айта келе, дәл солардың заманында Жошы ұлысында да хандар мұсылман бола бастады дейді. Шайбани ханның айтуынша «Шыңғыс ханнан тарайтын біздің бесінші атамыз исламды қабылдаған, сол күннен бері бүкіл Жошы ұлысы мұсылман болған» деп жазады кітап авторы[8, 104]. Одан әрі Рузбихан былай дейді: «...Өзбек тайпалары да исламды қабылдады, солардың ішінде қазақтар да бар. Қазақ ұлысында исламның тамыры Шыңғыс хан ұлысында исламды алғаш қабылдаған кезден бері берік орныққан. Бірақ олардың арасында шамандықтың қалдықтары, пұтқа табынушылық әлі күнге дейін сақталып қалған. Мұсылман бола тұра шамандыққа, пұтқа табынушылыққа тән іс-әрекеттерге барса, онда оны діннен ауытқушылық деп атап, ондай қасиеттер тек кәпірлерде болады», - деп ой түйеді Шайбани ханның хатшысы Рузбихан «Михман наме - Бухара» атты кітабында[8, 105].

Фазлаллах ибн Рузбихан Исфаханидың бұл мәліметінен біз, Мұхаммед Шайбани ханның Қазақ хандығына қарсы мықтап дайындалғанын байқаймыз. Шибанилық ханның тапсырмасымен қазақтардың діні туралы жоғарыда айтып өткен теріс пікірлер мауереннахрлықтарды қасиетті соғысқа итермелейді.

Соған қарамастан автор қазақтардың діні жөнінде басқа адамдардан естігендерін де жазады. Онда «... Қазақтардың мұсылмандыққа өткеніне 200 жылдан астам уақыт өтті. ... Олар Құран оқиды, намазға жығылады, балаларын мектептерге береді, ораза ұстайды, неке келісімінсіз үйленбейді...» - , деп нақты атап өтеді[8, 106].

Шайбани ханның Қазақ хандығына қарсы жариялаған діни күресінің түпкі мақсатын «Михман наме - Бухара» кітабынан кездестіруге болады. XV ғасырдың басында Иранда сефевилер әулеті билікке келіп, олар шиизмді ресми дін ретінде жариялайды да, суниттер қуғынға ұшырайды. Көптеген суниттік бағыттағы діни ғұламалар, білімді адамдар Мауереннахрға қашып келеді. Солардың бірі – Рузбихан болатын. Оларды Мұхаммед Шайбани хан өз қызметіне алады. Шибанилық ханның билігі күшейгеннен кейін олар біртіндеп, Шайбани ханды қызылбастар еліне қарсы соғысқа шығуға итермелей бастайды. Оған негіз етіп хадистерден мысалдар келтіреді. 817-898 жылдары өмір сүрген Әбу Дәуід ас-Сиджистани имамның хадистер жинағында пайғамбардың мынадай сөздері бар екен: « Мұхаммед пайғамбар өзі қайтыс болғаннан кейін біраз уақыттан кейін Мауереннахрда «мұсылмандар қорғаушысы» пайда болады және оның бес белгісі болады деген екен». Сол бес белгіні талдай келе, олардың бәрі де Шайбани ханда кездеседі деп ой түйеді Рузбихан[8, 80]. Басқаша айтқанда, суниттік бағыттағы дін басылары мен ғұламалар Мұхаммед Шайбани ханды Иран мен Ирактағы сефевилер әулетіне қарсы соғысқа аттануға итермелейді.

Мұхаммед Шайбани ханға хадисте жазылғандай, бүкіл «мұсылмандардың қорғаушысы» болу үшін, оңтүстік-батыстағы мықты қарсыласы сефевилер әулетін жеңу керек, ал ол үшін алдымен, солтүстіктегі қарсыласы – Қазақ хандығын талқандау керек болды. Сөйтіп, қазақтарға қарсы жасалатын соғыстың себебі көрінеді.

Ал енді күрестің төртінші түріне – әскери күрес, яғни Қазақ хандығына қарсы жасалған жорықтар жатты. 1505 - 1510 жылдар аралығында Мұхаммед Шайбани хан қазақтарға қарсы бірнеше рет жойқын жорықтар ұйымдастырады. Оның алғашқы үшеуі біршама табысты өтеді. Осы үш жорық барысында Сыр бойында қыстайтын Жәнібек хан ұлдарының ұлыстары көп шығынға ұшырайды. Сол жылдардағы қазақ билеушісі Бұрындық хан тарапынан жауға қарсы ешқандай қарсылық ұйымдастырылмайды. Бұл жағдай оның ел ішіндегі беделін түсіріп жібереді. Үшінші жорыққа қатысқан Фазлаллах ибн Рузбихан Исфахани жорық барысы мен сол кездегі оқиғаларды өз кітабында жақсы баяндайды. Үш жорық барысында бірнеше қазақ ұлыстары талан-таражға түскенімен Мұхаммед Шайбани хан өзінің түпкі мақсаты - Қазақ хандығын бағындыруды жүзеге асыра алмайды.

Қазақ хандығына қарсы жасалған төрт жорықтың ортақ мақсаты – Түркістан аймағынан Қазақ хандығын ығыстыру, сол арқылы оларды Мауереннахрға тәуелді ету болып саналды. Сонымен бірге әр жорықтың өз алдына қойған міндеттері де болды.

Шайбани ханның XVI ғасыр басындағы қазақтарға қарсы алғашқы жорығы 1505/1506 жылы басталды. Оған Шайбани ханның қазақ саудагерлерін тонау туралы жарлығына сәйкес қазақтар тарапынан қарсы әрекет түрткі болды[11, 262-263]. Қазақ хандығының бұл әрекеті Шайбани ханның қазақ саудагерлерін тонау туралы жарлығына қарсы жасалған іс-әрекет деп түсінуіміз керек. Алғашқы жорық туралы мәлімет ортағасырлық деректер ішінде жалғыз «Михман наме-йи Бұхара» еңбегінде ғана баяндалады[8, 102-104]. Онда Мұхаммед Шайбани хан Түркістанға жетіп, қазақтар иелігіне қарай бірнеше күндік жол жүргендігі, қазақтардың кейін шегініп, қаша бастағаны, сөйтіп өз жақтарына қарай кетіп қалғандығы туралы айтылады[8, 103]. Қолға түскен олжаларды қанағат етіп, Мауереннахр әскерлері кейін оралады. «Шайбани хан қазақтарды қуып жіберді. Бұл қазақтарға қарсы жасалған бірінші жорық еді», - деп жазады ибн Рузбихан[8, 103].

Біздің ойымызша, қазақтарға қарсы жорық қыс айларында өткен. Оған дәлеліміз, біріншіден, ибн Рузбихан «Хан әскерінің келе жатқанын естігенде қазақ сұлтандарының зәре-құты қалмады», - деп жазғанына қарағанда, Сыр өңірінде қазақтар қыстауда болған[8, 103]. Екінші дәлелге, көшпелі қоғамның шаруашылықты ұйымдастырудағы ерекшелік жағдайы жатады. «Дисперсиялық дамудың ең шырқауы қазақтарда жылдың қыс айларында, ерте күзде және ерте көктемге сәйкес келеді, оған себеп қар қабатының болуы, жем-шөп қорының жетіспеушілігі және көшіп-қонудың мүмкін еместігі болды»[12, 122].

Шаруашылық жағдайының ерекшелігі әлеуметтік құрылымдарға тікелей ықпал етіп, рулар мен тайпалар, ұлыстар ерте күзден ерте көктемге дейін бір-бірінен алшақ, қашық орналасады. Ибн Рузбихан еңбегінде қыс кезінде ұлыстардың бір-бірінен қашықтығы 15 күндік жер деп айтылады[8, 131]. Міне, осыдан келіп ұлыстардың бір-бірінен қашықтығы олардың арасындағы өзара байланыстарды қыс айларында барынша кемітеді. Хабар алысып, сыртқы жауға қарсы бірігіп күресуге қыс айларында көшпелі тайпалар мен ұлыстардың мүмкіншілігі өте аз болды. Сондықтан да олар көп жағдайда қыс айларында болатын жау шабуылдарына төтеп бере алмайды. Көшпелі өмірдің қыры мен сырын өте жақсы білетін Мұхаммед Шайбани хан қазақтарға алғашқы жорығын қыс айында жасайды. «Қазақ сұлтандарының зәре-құты қалмады... » деп жазғанына қарағанда, автор бұл арада Шайбани ханды мақтау, мадақтау үшін, оның қуатын асыра көрсетпек болған[8, 103]. Екіншіден, ұлыстардағы қазақ сұлтандары бір-бірімен байланыса алмай, әрқайсысы өз ұлысының жағдайын ғана ойлайды. Жеке ұлыстың бүкіл Мауреннахр күшіне төтеп бере алмайтынын білген қазақ сұлтандары шегінуден басқа амал таппайды.

Алғашқы жорық Шайбани хан үшін сәтті аяқталғанымен, өзінің алдына қойған міндетіне жетпеді. Қазақ хандығы Сыр өңірлеріндегі жерлерінен айырылған жоқ. Керісінше, қазақтар шибанилықтар иелігіне келесі жылы тағы да жорықтар жасайды[11, 264]. Бұл жағдай өз кезегінде Шайбани ханның қазақтарға қарсы екінші жорығын ұйымдастыруға негіз қалайды.

1506 жылдың жазында Мұхаммед Шайбани хан Ақсақ Темір ұрпақтарының соңғы тірегі – Хорасанды бағындырады[8, 103]. Оның мемлекетінің шекарасы оңтүстікте Иранмен, солтүстігінде Қазақ хандығымен шектесті. «Бүкіл мұсылмандардың қорғаушысы» болуы үшін оған енді Ирандағы сефевилік әулетпен күресуге тура келді. Бірақта Түркістан аймағында Қазақ хандығының болуы үнемі Мауреннахрға қазақтар тарапынан қауіп туғызады. «Ханның қазақтармен соғысы Иракты бағындыруға басты шара болды», - деп түсіндіреді Рузбихан[8, 80]. «Хорасанды жаулап алғаннан кейін қазақтардың ешбір ұлысы хан иелігіндегі жерлерге аяқтарын баспау үшін, хан оларды талқандауға нық шешім қабылдады», - деп жазылады «Михман наме-йи Бұхарада»[8, 103]. Хан Хорасан мен Ирак жаққа жорыққа кеткенде, Мауреннахр аймағына қазақтар енбейтіндей болуы керек», - деп түсіндіріледі шайбанилық дерек мәліметтерінде[8, 103].

Жоғарыда келтірілген мәліметтер екінші жорықтың мақсаттарын аша түседі. Жорық 1507/08 жылдың қыс айларында өтеді. Бұл жолғы соққы қазақ ханы Бұрындық хан ұлысына қарсы бағытталады. Мұхаммед Шайбани хан әскері қазақтар елінің шекарасына дейін жетіп, Сығанаққа соқпай, оны айналып өтеді де, Қара-Абдал деген жерге келіп тоқтайды. «Қара-Абдал қазақтар қыстауының ортасы», - деп жазады ибн Рузбихан[8,103].

Жорықтың қыста өтуі себепті Бұрындық хан жау әскерінің жорығынан хабарсыз еді. Тұтқиылдан болған соққыға төтеп бере алмай, ол мал-мүлкін жауға тастап, қашып құтылады[8, 103]. Осылайша, бұл жорық барысында қазақ ханының ұлысын талқандап, Шайбани хан Яссы арқылы Самарқанға қайтып оралады.

Екінші жорық қорытындысы бойынша, хан ұлысы талқандалғанымен, жалпы, Қазақ хандығының Түркістан аймағына енуі тоқтатылмады. Жорықтың міндеті қазақ ұлыстарының бәрін талқандау еді, жорық міндеті толық жүзеге асырылмады. Соған қарамастан Мауреннахр билеушісі қазақ ұлыстарын толық талқандау ойынан қайтпайды. Ол енді келесі күреске бар күшін салып дайындалады.

Келесі үшінші жорыққа дайындық, оның барысы мен қорытындысы «Михман наме-йи Бұхарада» жақсы баяндалған[8, 109-111; 120-137].

Шайбани хан үшінші жорыққа барынша діни сипат бергізеді. Хорасан мен Мауереннахр имамдарына қазақтарға жасалатын жорыққа қатынасушылар ғази бола ала ма, әлде жоқ па деген мәселе бойынша анықтап жазу бұйырылады. Және де ханның өзі қазақтарға пұтқа табынушылар деп жариялағаннан кейін, имамдар мен шейхтар қазақтарды дінсіздер, ал дінсіздерге қарсы қасиетті соғысқа қатынасқандығы үшін әркім сыйлық алады», - деп ханға жеткізеді[8, 63].

Үшінші жорықтың басталуына Қазақ хандығы тарапынан Мауереннахрдың орталық аймағына жасалған жорық түрткі болды. Жорықты Жәнібек ханның немересі, Жаныш сұлтанның ұлы Ахмет сұлтан 1507/08 жылы жасайды. Бұл жорық, біріншіден, Мауереннахр билеушісінің қазақтарға қарсы жасалған алғашқы екі жорығына қарсы жауап, кек қайтару ретінде болды. Жорыққа жалғыз сұлтан адамдары емес, бүкіл хандық күші қатынасады. Екіншіден, Мұхаммед Шайбани ханның Хорасанды бағындырып, Ауғанстанды бағындыруға аттануы Қазақ хандығы үшін өте қауіпті бола бастады. Түркістанда отырып, Мауереннахрдың саяси жағдайын жіті бақылап отырған Қазақ хандығы Шайбани ханның жоқтығын пайдаланып, жорық жасау арқылы Мауреннахрдың одан әрі күшеюіне жол бермеуді мақсат етеді.

Ахмет сұлтан 1507/08 жылы 50 мыңнан аса адаммен Мауреннахрдың орталық аймағына жетіп, елді-мекендерді тонайды. Тіпті шибанилық сұлтандардың тірегі Бұхара мен Самарқанды қоршауға алуға дайындалады. Қазақтардың бұл әрекетін естіген Шайбани хан Ауғанстан жақтағы бар істерін қалдырып, шұғыл түрде Мауреннахрға қайтады. Қазақтар Самарқанға қарайтын Куфин өңірін, Дабус қамалын, Соғды өңірін және Кухах өзенінің арғы бетіндегі Бұхараға қарайтын өңірлерді талқандайды. Олар құлдарды, малдарды, өзбектердің мүлкін және мұсылмандарды тұтқынға алып, олжа ретінде кейін оралады. Мәліметте тұтқынға алынғандардың жалпы саны бірнеше мың болды делінеді[8, 110-111].

Шайбани хан Бұхараға келісімен тонауға ұшыраған өңірлерді, от-басыларын көріп, оларға көңіл айтады және қазынадан материалдық көмек бергізеді. Бұл әрекет оның Мауереннахр халқы алдында беделін көтереді және де ол қазақтардан кек қайтаруға уәде береді. Ол жорықты келесі жылға, 1508/09 жылдың қысына белгілейді.

Жорық 1509 жылдың 27 қаңтарында, жұма күні басталады[8, 63]. Шайбани хан мол әскермен Мауреннахрдан шығып, 18 ақпанда Сырдың сол жағалауындағы аймақтың оңтүстік қақпасы Аркукке келеді[8, 73]. Өзеннің сол жағалауындағы елді-мекендерден бүкіл әскерге бір айдан аса уақытқа жетер азық-түлік жинап алады. Аркукте 3 күн болғаннан кейін өзеннің сол жағалауындағы қалаларды ала отырып, Үзкент қаласына келіп тоқтайды. Аркук, Үзкент қалалары маңына Шайбани хан әскеріне басқа шибанилық сұлтандар өз аймақтарының әскерлерімен келіп қосылады[8, 82].

Үзкент қаласы маңынан Мауереннахр әскері Сырдың оң жақ бетіне өтеді де, бірден Сығанақ түбінен шығады. Одан ары ибн Рузбихан, Шайбан ханның қазақтар қыстауының ортасы Қара-Абдалға келіп тоқтағанын айтады.

Шайбан ханның үшінші жорығының бағыты - Самарқан-Аркук, Үзкент және Сырдың оң жағалауындағы Қара-Абдал. Бұл бағыт - Қазақ қыстауларына тосыннан шабуыл жасауға ең тиімді, ең қолайлы маршрут. Бұған дейінгі екі жорық та осы бағытпен болып, қазақ ұлыстарының қыстауларына жауды тұтқиылдан әкелген еді. Бұл жолы да Мауереннахр билеушісі бұрынғы әдістерін қайталайды.

1509 жылдың наурыз айының алғашқы 10 күн ішінде жау әскерлері Қара-Абдалда толығымен бас қосады. Шайбани ханның ставкасынан 10 күндік жерде орналасқан Жаныш сұлтан ұлысын талқандауға хан бұйрық береді. Жаныш сұлтанға жау әскерінің келе жатқаны белгілі болды, бірақ ол жау әскері – Ташкент аймағының билеушісі Сүйініш-қожа сұлтанның әскері деп қателеседі. Оның болжамы бойынша, Хорасан жақтағы Шайбани хан тез арада бұл маңға келуі мүмкін емес болатын. Қазақ сұлтаны әскер жиып, 30 мыңдай әскерімен өз ұлысында жауды күтеді. 1509 жылдың наурыз айы ішінде “атақты қазақ соғысы” болады[8, 128]. Ұрыс барысын ибн Рузбихан тиянақты баяндайды. Ұрыс Жаныш сұлтан ұлысының талқандалуымен, сұлтанның қашып, оның ұлы Ахмет сұлтанның өлтірілуімен аяқталады. Олжаға 10 мыңнан аса арбалы үй, сан жетпес мал, дүние-мүлік түседі[8, 128-131].

Бір ұлысты талқандап мол олжаға кенелген кейбір сұлтандар ауа –райының қолайсыздығын бетке ұстап, кейін оралу туралы сөз қозғағанда, Шайбани хан аймақтағы қазақ ұлыстарын және хан ұлысын талқандамай кейін қайтпайтындығын айтады. Оның ойы Түркістан аймағынан қазақтарды толық қумайынша кейін оралмау болатын.

Қара-Абдалдан 15 күндік жерде орналасқан Бұрындық хан мен Қасым сұлтан ұлысына аттануға хан жарлық етеді. Орта жолда Мауереннахр әскері қаннен-қаперсіз, Жаныш сұлтан ұлысының талқандалғанынан хабарсыз жатқан Жаныш сұлтанның інісі Таныш сұлтан ұлысына тап болып, оны да талқандайды[8, 135-137]. Ибн Рузбихан мұнда да Мауереннахр әскері мол олжаға кенелді деп баяндайды[8, 138].

Екінші қазақ ұлысының талқандалғандығы және жау әскерінің Бұрындық хан ұлысына қарай келе жатқандығы туралы хабар, Бұрындық ханға белгілі болады. Қыс айында бір-бірінен алыс, шашырай орналасқан ұлыстарға хабар жіберіп, әскер жиюдың өте қиын екендігін білетін Бұрындық хан аймақтағы қыстауын қалдырып, шегініп кетеді. Бұл туралы хабар Шайбани ханға жетісімен, онсыз да қысқы суықтардан әбден әлсіреген әскерді сақтау үшін, ол жорықты тоқтатады.

Барлық қолға түскен олжалармен жау әскері асықпай Сығанаққа беттейді. Бұл маңда да төңіректе болып жатқан оқиғалардан бейхабар қазақ рулары жатқандығы белгілі болып, хан оларды шабуға бұйрық береді. Ибн Рузбихан Сығанақ төңірегіндегі ру-тайпалардан 10 мыңға жуық арбалы үй, дүние-мүлік және бірнеше мың мал қолға түскендігін жазады[8, 138].

Осылайша, Түркістан аймағының солтүстік өңіріндегі бірнеше қазақ ұлысын талқандап, Мұхаммед Шайбани хан Сығанақ арқылы Сауранға, одан Яссыға келеді. Яссы қаласында Шайбани хан әр аймаққа жаңадан билеушілер тағайындайды. “Түркістан аймағының шекаралық өңірлерін қорғау туралы ойлана келе, хан оны басқаруды Сайд Ашыққа тапсырады[8, 143].

Сөйтіп, Мұхаммед Шайбани хан қазақтарға қарсы үшінші жорығын біршама табыспен аяқтап, 1509 жылдың 15 сәуірінде Самарқанға қайтып оралады.

Қорыта келе, Шайбани ханның үшінші жорығы алғашқы екі жорыққа қарағанда анағұрлым жемісті аяқталады. Оның бірнеше себептері де болады. Біріншіден, Шайбани хан бұл жорыққа діни сипат бере отырып, өзіне бағынышты аймақтардың бар күшін пайдаланады. Екіншіден, Шайбани ханның шебер және шұғыл қимылдап, қазақ ұлыстарына тосыннан жорықтар жасауы себеп болды. Үшіншіден, жау әскерінің жеңісіне қыс айындағы қазақ ұлыстарының шаруашылық ерекшелігіне байланысты шашыраңқы, бір-бірінен алыс және хабарсыз орналасуы көп көмек көрсетеді.

Мұхаммед Шайбани ханның үшінші жорығының алдына қойған мақсаты қазақ ұлыстарын талқандау және Түркістан аймағынан қуу болғандығын ескерсек, онда үшінші жорық та біршама табысты аяқталғанымен, толық мақсатына жетпейді. Қазақ хандығының Сыр бойының солтүстік өңірлерін иеленуі жалғаса береді. Мұндай жағдайда Шайбани хан Мауреннахрда тыныш отыра алмай, өзінің төртінші, соңғы жорығына дайындалады.

Төртінші жорық оқиғалары ортағасырлық екі деректе: Абдаллах Бахидың “Зубдат ал-асар” мен Мұхаммед Хайдар мырза Дулатидың “Тарихи Рашиди” атты еңбектерінде баяндалады[13, 133-134; 14, 270-271].

Шайбани ханның соңғы жорығы қарсаңында, 1509 жылы Қазақ хандығының ішкі саяси өмірінде бірқатар өзгерістер болып өтеді.

“Тарихи Рашиди” авторы соңғы жорық қарсаңындағы Қазақ хандығының ішкі саяси өміріндегі өзгерістерді былай деп баяндайды: «Бұл кезде Бұрындық хан болып саналғанымен, хандық билік және оны басқару Қасым ханның қолында болды»[14, 270]. Биліктің Қасым ханның қолына өте бастауы, біздіңше, Шайбани ханның соңғы жорықтарына қарамастан, ХҮ ғасырдың соңында бірте-бірте жүзеге аса бастаған үдеріс. Ал, Шайбани ханның бірнеше жорығы биліктің Бұрындық ханнан Қасым ханға өтуін тездеткен деп есептейміз. Әрине, Шайбани ханның екінші жорығы кезінде Бұрындық хан ұлысының талқандалуы, ал өзінің қашып құтылуы, үшінші жорық кезінде қазақ ұлыстарының талқандалуына жол беруі, сондай-ақ өзіне қарсы келе жатқан жаудан қашуы, хан беделін ел алдында, сұлтандар арасында түсіреді.

Шайбани ханның төртінші жорығының негізгі соққысы Қасым хан ұлысына бағытталған. Соған қарағанда Мауереннахр билеушісі Қазақ хандығындағы ішкі саяси өзгерістерден хабардар болса керек.

Абдаллах Балхи соңғы жорық мақсатын былай деп түсіндіреді: “Шахбахт ханға /Шайбани ханға - автор/ Хорасан, Мауреннахр, Түркістан, Тохаристан, Бадахшан, Кандахар, Забул, Хорезм, Астрабад және Иракқа дейінгі аумақтар бағынғаннан кейін, ол қыруар әскермен Дешті Қыпшақты бағындыруға аттанады”, - деп жазады[13, 133].

Төртінші жорық тағы да бұрынғы жорықтардың болған мезгіліндей, 1510 жылдың қыс айларында басталады[13, 270]. Сәтсіздікке ұшыраған бұл жорықтың басы ауа –райының қолайсыздығынан басталады. Әскері мен мініс аттары қалжырағаннан соң, Шайбани хан Сығанақ іргесіндегі Көк-Кесене деген жерде шатыр тіккізіп, Ұлытаудағы Қасым ханның ордасы мен ұлысына ұлы Мұхаммед Темір сұлтан мен немере інісі Ұбайдаллах сұлтан бастаған әскер аттандырады. Абдаллах Балхи: «...Қасым ханға кенеттен соққы берілді, ал ол шабуылдың тұтқиылдан болуы себепті қарсылық көрсетуге күші болмай шегінеді. Оның Ұлы-Таудағы ордасы мен ел-ұлысы сұлтандардың қолына түсті», - деп баяндайды[13, 133].

Хан ұлысында мол олжаға ие болған сұлтандар мен әскерлер қарауыл қоюды ескермей бірнеше күн бойы олжаларын бөліседі. Қасым ханның көп әмірлерінің бірі Мойынсыз Хасен аз ғана әскерімен барлауға шығып, хан ұлысындағы Мауереннахр әскеріне бүкіл қазақ әскерлері келе жатқандай әсер бергізеді. Бейғам жатқан жау әскері ішінде үрей басталып, бас сауғалап қашу басталады. Болған шайқастың бірінде Шайбани ханның атақты әмірлерінің бірі Қамбар мырза қаза табады. Қолға түсірілген олжа, жау әскерінің қару-жарағы қайтадан қазақтарға өтеді.

Мауреннахр әскерлерінің қалдықтары Шайбани ханның ставкасына келіп қосылады. Соңынан қуып жеткен Қазақ хандығының әскерімен тағы да ұрыс болып, «Шайбани ханның атақты көптеген адамдарын құртып жібереді»[13, 134]. Қалған әскерімен Шайбани хан қаша отырып, қыс айының соңында Самарқанға келіп жетеді.

Бұл жорықтың қорытындысын “Зубдат ал-асар” авторы былай деп тұжырымдайды. «Бір сөзбен айтқанда, Шайбани ханның үлесіне жеңіліс тиді, ең шырқау шегіне жеткен оның билігі енді құлдырай бастады»[13, 134].

Қазақ хандығынан мұндай жеңілісті күтпеген Шайбани хан, жеңілістің себебін сұлтандар мен әмірлерден көреді де, олардың иеліктерін ауыстырады. Шайбани ханға қарсы шибанилық сұлтандар арасында наразылық пайда болып, Мауереннахрдың әлсірей бастауына әкеледі. Ал, Мауереннахрдың әлсіреуі Қазақ хандығына Түркістан аймағын толық иеленуге жол ашады. Қазақ хандығы Шайбани ханды жеңе отырып, өзінің Сыр бойындағы ықпалын одан әрі нығайта түседі.

1510 жылдың күзінде Мерв қаласы түбінде Шайбани ханның қаза табуы, Мауереннахрда уақытша Бабыр мырза билігінің орнауы және оған қарсы шибанилық сұлтандардың күресі кезінде Қазақ хандығы Сыр бойындағы жерлерге өз билігін нығайта береді.

Осылайша, XVI ғасырдың алғашқы он жылдығындағы Қазақ хандығының Мауереннахрдағы шибанилық әулетпен жүргізген қарым-қатынастарын түйіндей келе, мынадай қорытындылар жасаймыз.

Біріншіден, Түркістан өңірінің Қазақ хандығы үшін маңызының ерекше болуы қазақ билеушілерін аймақ үшін жан аямай күрес жүргізуіне итермелейді. Қарсыластың қыс айларындағы жасаған жорықтарына қарамастан қазақтар қарсы әрекеттер жасап отырады.

Екіншіден, күрес барысында Қазақ хандығының билеуші топтары арасындағы қайшылықтар айшықталып, өз мәресіне жетеді. Соның нәтижесі ретінде билікке Жәнібек ханның ұлы - Қасым хан келеді.

Үшіншіден, Қасым ханның билігінің алғашқы кезеңінде Қазақ хандығы Түркістан өңіріндегі қалалар мен өңірлерге толық билігін орнатады. Бұл өз кезегінде Қазақ хандығының одан әрі күшейе түсуіне жол ашады.

**Әдебиеттер:**

1. Китаб ал-масалик уа ал-мамалик.// Материалы по истории туркмен и Туркмении. Т. I. VII-XV вв. Арабские и персидские источники. Под ред. С.Л.Волина, А.А.Ромаскевича и А.Ю.Якубовского. М.-Л., 1939.(Одан әрі – МИТТ.)

2.Китаб ал-булдан.//МИТТ.Т. I. М.-Л.,1939.

3.Бартольд В.В. Состояние и задачи изучения истории Туркестана. Соч., т.IX. М., 1977.

4. Кәрібаев Б. Қазақ хандары туралы зерттеулер (XV ғ. ортасы - XVIII ғ. басы): монография. Алматы: Қазақ университеті, 2019. – 228 б.

5. Махмуд бен Вали. Море тайн относительно доблестей благородных(География). Введение,перевод,примечания, указатели Б.А.Ахмедова. Ташкент, 1977.

6. Семенов А.А. Первые шайбаниды и борьба за Мауереннаһр. //МИТУСА. Вып. I. ТИИАЭ АН Тадж.ССР. – Т. XІІ. – Сталинабад, 1954. – С. 109-150.

7. Семенов А.А. Шейбани-хан и завоевание им империи тимуридов //МИТУСА. Вып. I. ТИИАЭ АН Тадж.ССР. – Т. XІІ. – Сталинабад, 1954. – С. 39-83.

8. Фазлаллах ибн Рузбихан Исфахани. Михман-наме-йи Бухара. (Записки Бухарского гостя) /Перевод, предисловие и примечания Р.П.Джалиловой. Под ред. А.К. Арендса. – М., 1976. - 196 с.

9. Таварих-и гузида-йи нусрат-наме.// Материалы по истории Казахских ханств XV – XVIII веков. (Извлечения из персидских и тюркских сочинений). Составители: С.К.Ибрагимов, Н.Н.Мингулов, К.А.Пищулина, В.П.Юдин. Алма-Ата, Наука, 1969. (Одан әрі - МИКХ).

10. Утемиш-хаджи. Чингиз-наме / Факс., пер., транск., текст. прим., исслед. В.П. Юдина. – Алматы, 1992. – 296 с.

11. Кляшторный С.Г., Султанов Т.И. Казахстан: Летопись трехтысячилетий. – Алматы, 1992. – 384 с.

12. Масанов Н.Э. Кочевая цивилизация казахов: основы жизнедеятельности номадного общества. Алматы-Москва, 1995.

13. Зубдат ал-асар. /МИКХ.

14. Дулати М.Х. Тарих-Рашиди. – Алматы: М.Х.Дулати қоғамдық қоры,2003. 616 бет.